‘Kook en Geniet’ kry lewe op die kassieKook en Geniet saam met Lise Swart (Foto: Verskaf) Kook en Geniet – een van Suid-Afrika se gunstelingkookboeke – kry lewe wanneer ŉ program oor dié boek vanaf 5 Julie vanjaar op die kassie te sien gaan wees. Lise Swart keer terug na kykNET as aanbieder van die gelyknamige Kook en Geniet-reeks, onder leiding van die gesoute vervaardiger Riaan Badenhorst en Blixem Produksies, wat beloof om ŉ groot sukses te wees. Suzaan Keyter, kykNET-mediabestuurder, sê die program fokus veral op onopgesmukte en eerlike kos. “Lise gaan weekliks by verskillende mense aanklop om resepte en wenke uit dié boek, wat sedert 1951 elke kook-entoesias, sjef en amateurkok met meer as 700 beproefde resepte inspireer. Kykers sal ook vir Eunice en Heleen, die dogters van die bekende Kook en Geniet-skrywer, S.J.A. de Villiers, ontmoet. “Dit is vir kykNET ŉ voorreg om dié ikoniese resepteboek se geskiedenis weer nuwe lewe te gee in ŉ reeks waar almal die storie van mev. S.J.A. de Villiers kan aanhoor. Lise sien ook uit daarna om haar kookvernuf op te skerp, aangesien sy nou self ŉ Kook en Geniet besit,” sê Keyter. Kook en Geniet is vanaf 5 Julie op Woensdae op kykNET, DStv-kanaal 144, te sien. Vir meer inligting oor die reeks, besoek kykNET se webwerf.